google/wiki40b huggingface dataset:
Suwanosejima

Geografi

Suwanosejima ligger cirka 21 kilometer sørvest for hovedøya Nakanoshima og er den nest største øya i øygruppen.
Øya er av vulkansk opprinnelse og har et areal på 27,66 km² med en lengde på cirka 8 km, bredde cirka 4 km og en omkrets på cirka 27,15 km. Klimaet er subtropisk. Det høyeste punktet er den aktive vulkanen On-take med  799 meter over havet.
Befolkningen er på 50-70 innbyggere. Forvaltningsmessig tilhører øya Toshima (Toshima-mura) som er en del av prefekturet Kagoshima.
Øya kan bare nås med fartøy, ettersom flyplassen på øya ikke har ruteflygninger. Det er fergeforbindelser med byen Kagoshima på fastlandet. Reisetiden er cirka 9 timer.

Historie

Noen av Tokaraøyene har med sikkerhet vært bebodd siden Jomonperioden. De første dokumenterte referanser til øyene finnes i den historiske teksten Shoku Nihongi fra 699 under navnet Tokan.
Øyas vulkan er blant de mest aktive i området. Et voldsomt utbrudd i årene 1813-14 gjorde at hele øyas befolkning ble evakuert. Først i 1883 ble øya befolket igjen.
Øyene utgjorde fram til 1624 en del i det selvstendige kongedømmet Ryukyu.
I Edoperioden ble Ryūkyūriket invadert av den japanske Satsumaklanen under den daværende daimyo, som da kontrollerte størstedelen av det sørlige Japan. Øyene ble lagt inn under det føydale Satsumariket omkring 1624.
I 1879, under Meijirestaurasjonen, ble så Satsumariket lagt inn under Japan, og øyene ble først del i fylket Ōsumi no Kuni (Ōsumiprovinsen) og senere del i Kagoshima-prefekturet.
Under andre verdenskrig ble området okkupert våren 1945 av USA, som forvaltet øyene frem til 1953 da de ble returnert til Japan.
Vulkanen har igjen vært aktiv siden 1949. Det ryker jevnt fra vulkantoppen; med små, hyppige utbrudd, gjerne flere hundre i året.
Innuendo

Singler

Fem singler ble sluppet fra denne plata.
«Innuendo» var platas hovedsingel. Den er en av Queens lengste sanger på 6 minutter og 31&thinsP;sekunder, og har en flamenco gitarsolo i midten, framført av Yes-gitarist Steve Howe. Den ble sluppet 14. januar 1991, og ble Queens tredje førsteplass-singel i Storbritannia. Sangen fikk også noe suksess i USA, og kom på 17.-plass på hitlistene. Låtas lengde og variasjon satte grenser på dens appell, og tilbrakte kun ei uke på listetoppen i Storbritannia, og falt fort ned, og var bare seks uker på topp 75.
«I'm Going Slightly Mad» ble sluppet 4. mars 1991. Den nådde 22.-plass i Storbritannia. I bakgrunnen høres en synthesizer, og teksten jobber for å gradvis overbevise lytteren om at sangeren er gal. Sangen er en stor poplåt, og den mest fengende singelen på plata, men teksten reiste tvil om hvorvidt Mercury bare laget en morsom sang eller faktisk var inspirert av aids-demens.
«Headlong» ble sluppet 13. mai 1991. Den var en av platas mest suksessfulle sanger, og var faktisk albumets hovedsingel i USA. Den begynte på en 14.-plass i Storbritannia, og ble nummer tre på amerikanske lister.
«The Show Must Go On» ble sluppet 14. oktober 1991. Sangen handler om Freddie Mercurys ønske om å fortsette å lage musikk, selv om helsa hans ble dårligere. Av fans regnes den som en av Queens beste og mest følelsesladde sanger. Singelen nådde 16.-plass i Storbritannia. Etter Mercurys død i november, kom den inn på topplistene igjen, og tilbrakte mer tid på topp 75 da enn da den først ble utgitt. En ny versjon med Elton John som sanger dukket opp på Queens Greatest Hits III.
Etter Mercurys død ga Queen på ny ut «Bohemian Rhapsody» som en dobbel A-side med «These Are the Days of Our Lives». Musikkvideoen til «These Are the Days of Our Lives», i svart-hvitt, var den siste videoen som ble innspilt mens Mercury levde, og regnes som hans siste farvel til fansen.
Tang (Baoding)

Tang (kinesisk: 唐县; pinyin: Táng Xiàn) er et fylke i provinsen Hebei i Folkerepublikken Kina. Det er underlagt byprefekturet Baoding.
Befolkningen er 517.348 (1999).
Mount Byerly

Mount Byerly er en markant fjelltopp i den østlige delen av Nash Hills i Ellsworth Land i Antarktis.
Fjellet ble plassert på kartet av U.S. Ellsworth-Byrd Traverse Party den 10. desember 1958, og kalt opp etter Perry Byerly, styreleder i Technical Panel for Seismology and Gravity i USAs komite for Det internasjonale geofysiske året 1957/58.
Austropsecadia

Utseende

En middelsstor, bredt oval, blank, brungul (i alle fall døde eksemplarer, trolig grønnlig som levende) skjoldbille. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen bredt oval, nesten sirkelrund. Pronotum er rundet, dekkvingenes "skuldre" betydelig framskytende. Dekkvingenes midtparti har litt uregelmessige punktrader.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. Arten lever på planter i vindelfamilien.

Utbredelse

Arten er utbredt i Australia (New South Wales og Queensland).
Borlänge kommune

Administrativ historie

Borlänge begynte sin «kommunale karrière» som navn på ett tettsted i Stora Tuna landskommune i 1891. I 1898 brøt Borlänge ut av denne kommunen og dannet Borlänge køping som administrativ enhet. I Stora Tuna ble Domnarvet dannet i 1925, men allerede i 1929 ble det omdannet  til Domnarvets kommun. Borlänge og Domnarvet ble i 1944 slått sammen til Borlänge stad. Ved en kommunereform i 1952 inngikk Torsångs landskommune i storkommunen ”Stora Tuna”. Ved kommunereformen i 1971 ble Borlänge gjenforent med Stora Tuna og Borlänge kommune ble dannet.

Kommunevåpenet

Blasonering: i midten to bølger i blått, sølv og rødt oppdelt skjold,  i første feltet et jernmerke og i tredje en øks på skrå, begge i sølv. 
Dette kommunevåpenet ble godkjent av den svenske kongen den 21. januar 1938 for Domnarvets landkommune. I 1942 fikk Borlänge et kommunevåpen med en bølge og en båt. Når Borlänge Stad ble dannet i 1944 ble Domnarvets våpen antatt. Etter kommunedannelse i 1971 kunne man også benytte våpnene til Stora Tuna og Torsång, men i 1978 ble det besluttet at det gamle våpenet skulle registreres som våpen for den nye kommunen.

Utdanning

I Borlänge er det flere gymnas samt Högskolan Dalarna.

Kommunikasjoner

Borlänge er et jernbaneknuteunkt med linjer mot mot Avesta Krylbo-Stockholm, Falun-Gävle, Mora, Vansbro-Malung och Ludvika-Örebro. Godsforbindelse finnes utover de forannevnte linjer også på strekningen Borlänge-Kvarnsveden-Övermora. I Borlänge finns også en større rangeringsstasjon.
Nasjonal kompetansetjeneste for kvinnehelse

Nasjonal kompetansetjeneste for kvinnehelse ble opprettet av Helse- og omsorgsdepartementet i 2006 og er administrativt underlagt Oslo universitetssykehus.
Kvinnehelsesenteret skal legge vekt på forskning, kompetanseoppbygging, informasjon og rådgivning og samarbeide nært med kliniske miljøer. Tjenestens spesifiserte områder er: Reproduktiv helse, fremtidsrettet fødsels- og svangerskapsomsorg, hjerte- og karlidelser, belastningslidelser og enkelte kreftformer som særlig rammer kvinner.
Bakgrunnen for opprettelsen var utredningen NOU 1999:13 – Kvinners helse i Norge og Rundskriv om høyspesialiserte tjenester I-19/2003.
Feltet kvinnehelse har flere tiltak, og i tillegg til nasjonal kompetansetjeneste for kvinnehelse er det etablert en kompetansetjeneste for amming og en kompetansetjeneste for gynekologisk onkologi.
Alle nasjonale kompetansetjenester skal hvert år levere årsrapport til Helse- og omsorgsdepartementet. Årsrapporten skal godkjennes av tjenestens referansegruppe innen den oversendes til evaluering hos Helsedirektoratet. Hvert 5. år evalueres hvilke tjenester som videreføres.
Hayley Atwell

Karriere

Atwell begynte som profesjonell skuespiller i 2005, men det gikk ikke lang tid før hun begynte å lande større roller enn gjesteroller i TV-serier og TV-filmer. Hun fikk sin første store rolle i Woody Allens Cassandra's Dream med Colin Farrell og Ewan McGregor i 2007, og året etter fulgte hun opp med The Duchess, hvor Keira Knightley og Ralph Fiennes hadde hovedrollene.
I 2011 fikk hun sitt definitive gjennombrudd ved å spille Peggy Carter, den romantiske interessen til tittelkarakteren (spilt av Chris Evans) i Captain America: The First Avenger. Også Tommy Lee Jones og Hugo Weaving spilte store roller i den filmen. Hun gav også stemme til Carter i videospill om Captain America. Atwell skal i tillegg dukke opp i en cameorolle i Captain America: The Winter Soldier (2014).
Atwell ble i 2011 nominert til en Golden Globe i kategorien beste kvninnelige skuespiller i en miniserie eller film laget for TV for sin innsats i miniserien The Pillars of the Earth.
Hun spiller også teater.
Lasiargus hirsutus

Utseende

Lasiargus hirsutus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. 
Lasiargus hirsutus er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Holocerina

Utseende

Små til middelsstore (vingespenn 50-70 millimeter), brune eller rødbrune påfuglspinnere. Hannene er mindre med smalere, markert sigdformede vinger, hunnene er større, forvingene er bredere og kanpt sigdformede, i tillegg er vingenes sølvfargede flekker vanligvis større enn hos hannene. Forvingen er brun med et mørkere tverrbånd i midten, på dette sitter det en uregelmessig, sølvaktig hvit tegning. Det er ofte en mindre, sølvhvit flekk på bakvingen også, ellers er den vanligvis ganske ensfarget. Hos hannene er bakvingens ytterkant noe innbuktet.
Larvene er brokete farget, med vorter som bærer kranser av korte, stive børster, dessuten spredte, lange hår.

Utbredelse

Slekten er utbredt i Afrika.
Eicochrysops

Utseende

Små (vingespenn 20-25 millimeter), spinkle blåvinger med eller uten stjert på bakvingen. Hannenes overside er skinnende blåfiolett, hunnenes brun. Begge kjønn har et kort, oransje tverrbånd eller en oransje flekk på bakvingen. Undersiden er lysgrå med noen små, svarte flekker og en oransje flekk ved bakhjørnet.

Levevis

Larvene lever på ulike planter, blant andre i syrefamilien, erteblomstfamilien og Santalaceae.

Utbredelse

Slekten er utbredt i Afrika sør for Sahara, også på Madagaskar.
Mimochaeriesthes

Levevis

Som de fleste andre trebukker borer larvene i ved.

Utbredelse

Slekten er utbredt i Sentral-Afrika.
Nes skole (Ringerike)

Nes skole er en fådelt barne- og ungdomsskole som ligger på Nes i Ådal, i Ringerike kommune. Ungdomsskoletrinnet soknet tidligere til Hallingby skole på Hallingby. Skolekretsen sokner til Hønefoss for det videregående skoletrinnet. Skolen hører inn under Nes i Ådal virksomhetsområde som inkluderer Nes barnehage.
Badrinath vannkraftverk

Badrinath vannkraftverk er en demning med vannkraftverk (run-of-river) under utbygging i elva Alaknanda i delstaten Uttarakhand, India. Total installert effekt vil bli 300 MW når anlegget står ferdig i 2014. Anleggsarbeidene fikk klarsignal i oktober 2005. Utbygger er energiselskapet GMR Energy.
Reddalskanalen

Reddalskanalen er en kanal i Grimstad som forbinder Landvikvannet og Reddalsvannet med havet. Kanalen er delt opp i to deler, den første mellom havet og Landvikvannet, og den andre mellom Landvikvannet og Reddalsvannet.
Kanalen ble laget i 1877 for å gi plass til mer dyrkningsjord til bygdene. Utgravingen kostet den gangen 83600 kroner og 1300 dekar matjord ble vunnet. Kanalen er tre kilometer mellom sjøen og Landvikvannet, og 300 meter mellom Landvikvannet og Reddalsvannet. Anleggelsen av kanalen førte til at Reddalsvannet ble 2,5 til 3 meter lavere, og Landviksvannet ble 2 meter lavere. De nye arealene ble tilgodesett de 84 bøndene som hadde jord i området, men de måtte betale for dette. Bekostningen av kanalen var det staten og kommunene Grimstad og Landvik som sto for. Fra 1881 til 1885 gikk dampbåten «Tryg» i rute mellom Grimstad og Reddal gjennom kanalen.
I dag er kanalen et mye brukt utfartssted for småbåter, og dette førte etter hvert med seg en merkbar slitasje, særlig ved forbygningene. Kanalen er derfor blitt bygd opp og tilbakeført til sin opprinnelige stand. Gjenåpningen foregikk i 2004.
I Kulturminneåret 1997 ble Reddalskanalen valgt til Grimstad kommunes fremste kulturminne, og dette er markert med informasjonstavle ved innseilingen fra Strandfjorden. Her er også stilt opp møllesteinene etter den gamle mølla som en gang sto ved fossen her.
North Omaha kraftverk

North Omaha kraftverk er et varmekraftverk i Douglas County, delstaten Nebraska i det sentrale USA. Det har en installert produksjonskapasitet på 645-678 MW, fordelt på 6 blokker / turbiner. Operatør er Omaha Public Power District PLL.
Anlegget ble bygget ut i årene 1954–1968. Brenselkilden er (sub-)bitumenøst kull og naturgass. Utslippene av CO2 i 2006 var i alt 4,033 mill tonn.
French Open 2003

French Open 2003 ble spilt på Roland Garros-stadion i Paris i perioden 26. mai til 8. juni. French Open er en Grand Slam-turnering i tennis på grus. Juan Carlos Ferrero fra Spania beseiret Martin Verkerk i singlefinalen for herrer og Justine Henin-Hardenne fra Belgia vant over sin landsmann Kim Clijsters i damefinalen.
Forelegg

Ordet

Selve ordet forelegg betyr «forslag» eller «plan» som blir forelagt for at noen skal bedømme eller vedta det, for eksempel et regjeringsforelegg. Ordet kan, som det tyske vorlage, også bety «mønster» eller grunnlag for noe som blir fulgt, tegnet eller skrevet av, for eksempel en tekst i et middelaldermanuskript.
Frihandelssone

Frihandelssone er områder i et land der virksomheter får operere med særskilte regler. Vanligvis innebærer dette at de slipper moms og toll og at importen til disse områdene ikke er begrenser av kvoter. Slike områder finnes ofte i nær tilknytning til havner og andre logistikknutepunkter for handel. Frihandelssone opprettes for å fremme eksportnæringen i landet for å på denne måten oppnå økonomisk vekst. Vilkårene i frihandelssoner er ofte gunstig for virksomhetene som har rettigheter til å handle i slike områder. Infrastrukturen innen for slike områder er i mange tilfeller bedre utviklet enn landet for øvrig.
Flatlus

Liv og utvikling

Den lever på huden hvor det er hår, som ved kjønnsorganer og endetarmsåpningen, armhuler, i skjegg, øyebryn, øyevipper og på brystet. Flatlusa er forholdsvis bred og ser ut som en liten «krabbe». De er mellom 1,5 - 2,5 mm. lange. 
Eggene legges tett inntil huden, langt nede ved hårroten. 
Lus har ufullstendig forvandling, det vil si at utviklingen fra egg til voksen skjer gradvis gjennom flere hudskift. De har ikke et puppestadium (metamorfose).

Spredning og smitte

Flatlus overføres til andre vertsdyr, eller mellom mennesker, ved direkte kroppskontakt, særlig ved tett kroppskontakt som sex.  Flatlus synes ikke å bidra til smitte, eller være bærer av noen sykdommer.

Truede arter

Begge flatlus-artene bør i dag anses som truede arter. Gorillaens flatlus er åpenbart en truet art fordi dens vertsart er truet, men også menneskets flatlus later til å ha gått kraftig tilbake, i alle fall i vestlige land. En årsak til dette kan være at vekkbarbering av kjønnshår har blitt vanlig, og lusen dermed har mistet mye av sitt habitat.
GA-FA

GA-FA er gartnernæringens fagsenter og forsøksring i Vestfold. Den ble grunnlagt i 1969.
GA-FA bistår med forsøk, utvikling, sortsprøvinger samt veiledning.
Den blir finansiert via oppdrag, medlemskontingent samt jordbruksavtalen.
Øyavis

Øyavis var ei avis som kom ut i Midsund i Møre og Romsdal. Første avis kom ut i mars 1983, og siden kom avisa ut en gang i måneden med lokalstoff fra Midsund, både til lokalbefolkning og utflyttede midsundinger, frem til siste nummer kom ut i mars 2016. Avisa hadde total dekning i Midsund kommune (omtrent 650 husstander/abonnenter), i tillegg gikk avisa til ca. 1100 abonnenter utenfor kommunen, og omtrent 35 abonnenter i utlandet. Avisa var redigert på nynorsk, og hadde redaksjonslokale på loftet på kommunehuset i Midsund.
Ideen til avisa ble født på lærerværelset på Midsund Skule. Fem lærere grunnla da avisa som senere skulle bli kalt Øyavis. De fem var: Ola Agnar Grønskag, Ole Arild Bøe, Kåre Bjørn Huse, Arve Misund og Odd Fremstedal. Til slutt var Odd Fremstedal alene redaktør for avisa, og avisa ble nedlagt etter hans plutselige død i mars 2016.
De første avisene ble skrevet på spalteskrivemaskin, og det første nummeret var uten navn. Leserne ble oppfordret til å foreslå navn på avisa, og slik ble den kalt Øyavis. I desember 1999 kom deler av avisa for første gang ut på nett.
Ivica Vastić

Sturm Graz

På klubbplan er han mest kjent for sitt opphold hos Sturm Graz fra 1994 til 2002. I løpet av denne perioden vant klubben den østerrikske ligaen to ganger på rad (1998 og 1999), i tillegg til cupen i 1996, 1997 og 1999. Vastic spilte også i Mesterligaen sesongene 1998/99 og 1999/2000. .

Til Japan og hjem igjen

Han forlot Sturm for et års opphold i den japanske klubben Nagoya Grampus Eight, før han returnerte til Østerrike og to sesonger i Austria Wien før han gikk til sin nåværende klubb, LASK Linz, sommeren 2005. Han spilte bra for LASK i Erste Liga, Østerrikes nest høyeste divisjon, og var lagets toppscorer to sesonger på rad. Han scoret totalt 42 mål på 62 ligakamper. Etter at LASK rykket opp i toppdivisjonen igjen i 2007, kom de på sjetteplass sesongen 2007/08. Vastić ble igjen klubbens toppscorer med 13 mål på 32 kamper.

Landslagskarriere

Vastić fikk østerriksk statsborgerskap i 1996 og begynte å spille for Østerrikes landslag. Fram til 2005 spilte Vastić 46 landskamper og scoret 12 mål. Deretter forsvant han fra landslaget inntil han gjorde et spektakulært comeback i 2008, da han overraskende ble tatt ut i troppen til EM 2008. Han scoret Østerrikes første EM-mål noensinne, og ble samtidig den eldste målscoreren i mesterskapets historie.

VM 1998

Vastićs debut i en større landslagsturneringen kom under VM 1998 i Frankrike, der han spilte samtlige av lagets gruppespillkamper og scoret et sent utligningsmpl i lagets andre kamp (1-1 mot Chile. Østerrike avanserte imidlertid ikke fra gruppespillet etter to uavgjorte kamper og et tap.

EM 2008

Den 24. april 2008 ble Vastić overraskende tatt ut i Østerrikes tropp til EM. Han hadde ikke spilt for landet på mer enn to og et halvt år, i en vennskapskamp mot Skottland. Han gjorde comeback på landslaget i en vennskapskamp mot Nigeria 27. mai 2008. I Østerrikes neste vennskapskamp tre dager senere, scoret han lagets fjerde mål i da de slo Malta 5-1.
Den 12. juni samme år spilte Vastić i Østerrikes andre EM-kamp mot Polen. Han kom inn i kampens 64. minutt som innbytter for lagkapteinen Andreas Ivanschitz. Dette var Vastićs 50. landskamp, og han benyttet jubileet til å score Østerrikes første EM-mål, da han utlignet med straffespark på overtid. Dermed ble han EM-historiens eldste målscorer i en alder av 38 år og 275 dager, over fire år eldre enn Tamagnini Nené, som hadde hatt rekorden siden EM 1984.
Sverigetopplistan

Sverigetopplistan, tidligere kalt Topplistan, Hitlistan med mer, er siden oktober 2007 navnet på sammenstillingen av musikksalget i Sverige. Listen baseres på statistikk fra Grammofonleverantörernas förening og presenterer salget av singler (enkeltlåter eller plater med et fåtall låter), album (flere låter som selges sammen) og DVD-videoer med musikk. I 2006 fantes det en særskilt liste for digitalt distribuert musikk (mp3 og andre filformat), den såkalte «Downloadlistan». Fra oktober 2006 skiller dog ikke statistikken mellom musikk som distribueres på tradisjonelle medier og musikk som distribueres digitalt.
Sveriges Radio P3 presenterte i perioden 1976-2006 salgslisten i et særskilt program. Fra og med 2007 har man imidlertid valgt å ikke presentere hele salgsstatistikken, men bare det salget som dreier seg om digitalt distribuert musikk. P3 kaller denne listen Digilistan.
Fredag var tidligere dagen da listene ble presentert, men fra 28. oktober 2004 skjer dette alltid på en torsdag.
Funky Fisk

BONUSSPOR

Etter siste låt, går det noen sekunder før bonussporet starter. Det inneholder to oppleste dikt av Herodes Falsk. Det første heter «Du kuperte halen på valpen min». Denne ble også gjort tilgjengelig på singelen Livet er lett å gjøre vanskelig. Den siste heter «Bach er død, Elvis lever!».

TV-SERIE

Også dette året skrev de en ny serie for TVNorge. Tittelen var «Nådeløs kveldskos» og inneholdt sketsjer og musikkvideoer. Denne serien introduserte et av deres mest kjente karakterer, nemlig den samiske og forfyllede gourmetkokken Ante Valente, en parodi på Gino Valente. Et av spesialitetene hans var snøscootersandwich, som var to brødskiver og sprit blandet i en miksmaster. Det ble også populært å gjenta slagordene hans, som var å enten svare "jatta-jatta-jadda", eller "neitta-neitta-naitta" etter et ja/nei-spørsmål.
Vi fikk også stiftet bekjentskap med to discodanseløver, Børre og Gibb, som fikk sitt eget musikkalbum 1995.
Tim Cahill

Klubbkarriere

Sesongen 2003/04 var Cahill en viktig brikke på Millwall, som for første gang spilte seg fram til en FA-cupfinale og en plass i UEFA-cupen. Totalt spilte Cahill 250 kamper for Millwall, og scoret 57 mål. Før sesongen 2004/05 signerte han for Everton, der han på 8 sesonger spilte 278 kamper og scoret 68 mål. I juli 2012 kjøpte New York Red Bulls han.
Den 2. februar 2015 meldte Cahill overgang fra New York Red Bulls til den kinesiske klubben Shanghai Greenland FC. I februar 2016 sluttet han her. Så var det noen måneder i Hangzhou Greentown F.C. før han returnerte til hjemlandet og Melbourne City FC.

Internasjonal karriere

Cahill debuterte på Australias landslag i 2004. Han spilte for Australia under OL i 2004. I landets første kamp under VM i 2006, mot Japan, kom Cahill inn som reserve i annen omgang, da Japan ledet 1–0. To mål av Cahill snudde kampen, og Australia vant til slutt 3–1. Han ble kåret til Årets fotballspiller i Oseania i 2004.
Han ble tatt ut i Australias tropp til FIFA Confederations Cup 2017 i Russland.
25. juni 2017 fikk han sin 100. landskamp for Australia.
Han ble tatt ut i Australias tropp til VM i fotball 2018 i Russland.
Folkebladet (1880–1921)

Folkebladet var et illustrert ukeblad som utkom i Norge fra 1880 til 1921.
Det ble grunnlagt i januar 1880 av bokhandler Albert Cammermeyer som «et ugentlig illustreret Underholdningsblad for By og Bygd», og kom som et tillegg sammen med Cammermeyers Norsk Familieblad. Bladet vant popularitet på grunn av de gode bildene fra norsk natur og portretter med biografier av kjente nordmenn. I 1883 solgte Cammermeyer bladet til utgiveren av bladet Dagen, forfatteren Jacob Breda Bull, som fra nyttår 1887 utvidet og forbedret det. Det kom da ut som et 14-daglig blad med egne julehefter. Fra 1891 til 1897 hadde Hartvig Lassen den litterære ledelsen. I de siste årene skiftet redaksjonen av bladet hyppig, før bladet opphørte i 1921.
Friidrett under Paralympiske sommerleker 2012 – 800 meter menn

800 meter for menn ved Paralympiske sommerleker 2012 ble arrangert ved Olympiastadion i London fra 31. oktober til 8. september 2012. Det ble konkurrert i totalt 8 ulike klasser.
Nyctopais

Utseende

Middelsstore, svarte trebukker med lyse tegninger. Antennene er lengre enn kroppen.

Levevis

Som de fleste andre trebukker borer larvene i ved.

Utbredelse

Slekten er utbredt i Vest- og Sentral-Afrika.